Document ID: 32007R0915

UREDBA KOMISIJE (ES) št. 915/2007
z dne 31. julija 2007
o spremembi Uredbe (ES) št. 622/2003 o določitvi ukrepov za izvajanje skupnih osnovnih standardov za varnost letalstva
(Besedilo velja za EGP)
KOMISIJA EVROPSKIH SKUPNOSTI JE -
ob upoštevanju Pogodbe o ustanovitvi Evropske skupnosti,
ob upoštevanju Uredbe Evropskega parlamenta in Sveta (ES) št. 2320/2002 z dne 16. decembra 2002 o določitvi skupnih pravil na področju varnosti civilnega letalstva (1) ter zlasti člena 4(2) Uredbe,
ob upoštevanju naslednjega:
(1)
Na podlagi Uredbe (ES) št. 2320/2002 mora Komisija, kadar je to potrebno, sprejeti ukrepe za izvajanje skupnih osnovnih standardov za varnost letalstva po vsej Skupnosti. Uredba Komisije (ES) št. 622/2003 z dne 4. aprila 2003 o določitvi ukrepov za izvajanje skupnih osnovnih standardov za varnost letalstva (2) je bila prvi akt, ki določa take ukrepe.
(2)
Ukrepe, predvidene z Uredbo (ES) št. 622/2003, o omejevanju tekočin, ki jih imajo s seboj potniki na letih iz tretjih držav in pri prestopu na letališčih Skupnosti, je treba pregledati glede na tehnični napredek, operativne posledice na letališčih in vpliv na potnike.
(3)
Uredbo (ES) št. 622/2003 je treba zato ustrezno spremeniti.
(4)
Takšen pregled je pokazal, da zaradi omejitev tekočin, ki jih imajo s seboj potniki na letih iz tretjih držav in pri prestopu na letališčih Skupnosti, nastajajo na teh letališčih nekatere operativne težave, zadevnim potnikom pa omejitve tekočin povzročajo neprijetnosti.
(5)
Z napredkom v tehnologiji pregledovanja morajo biti te težave v doglednem času odpravljene, dokler tehnične rešitve še niso na voljo, pa je treba uvesti začasne ukrepe in jih pregledati v skladu z Uredbo (ES) št. 1546/2006. Uredbo (ES) št. 622/2003 je treba ustrezno spremeniti.
(6)
V skladu z Uredbo (ES) št. 2320/2002 so bili ukrepi iz Priloge k Uredbi (ES) št. 622/2003 zaupni in niso bili objavljeni. Enako obvezno velja za vsak akt o spremembah.
(7)
Ukrepi, predvideni s to uredbo, so v skladu z mnenjem Odbora za varnost civilnega letalstva -
SPREJELA NASLEDNJO UREDBO:
Člen 1
Priloga k Uredbi (ES) št. 622/2003 se spremeni, kot je določeno v Prilogi k tej uredbi.
Člen 3 navedene uredbe se uporablja v skladu z zaupno naravo te priloge.
Člen 2
Ta uredba začne veljati dvajseti dan po objavi v Uradnem listu Evropske unije.
Ta uredba je v celoti zavezujoča in se neposredno uporablja v vseh državah članicah.
V Bruslju, 31. julija 2007

Labels: 7
8
15